એ પછી વસવાટ કરનારને રાવટીઓ ફાળવવામાં આવે. મોજણીદાર જમીન માપીને આપી જાય. રાજ તરફથી કૂવો ગળાવીને ઢોર માટે પિયાવો- અવેડો બંધાવી આપે. અવેડિયો- અવેડો ભરનાર નક્કી કરી એને જમીન આપવામાં આવે. ગામમાં વસવાટ શરૂ થાય એ પહેલા પુરુષો ગાડું, ગોળી, ગોદડા અને કાથીનો ખાટલો જેવી જરૂરિયાતની વસ્તુઓ લઇને ત્યાં જાય. ટીંબો ન બંધાય ત્યાં સુધી ઘરખટલા- કુટુંબને ત્યાં ન લાવે. મોટેભાગે ગામ નદીની આસપાસ વસાવે. નદી હોય તો વીરડા ગાળે રહેઠાણ બાંધતા પૂર્વે જમીન ફરતી કાંટાની વાડ કરે. આજુબાજુના આવળ. બાવળ ને બોરડીના ઝાળાં- ઝંખરા, ઝાડી સાફ કરે. કાચા ત્રાટિયાના છાપરા ઉભા કરે. પછી ધીમે ધીમે માટીના ખોરડા ચણે. રાજ તરફથી વસવાટી પ્રજાને ગાય-ભેંસુના દુઝણા પૂરા પાડવામાં આવે. ખાવટી માટે જુવાર બાજરીનો દાણો દૂણી આપવામાં આવે. ચોકિયાતો અને પસાયતા અપાય. પછી કુટુંબો સાથે રહેવાનું શરૂ થાય.